钦定古今图书集成/理学汇编/文学典/第118卷 > 黎遂球
## 钦定古今图书集成/理学汇编/文学典/第118卷 > 黎遂球

按《广东通志》：“遂球，字美周，番禺人。祖瞻、父密，皆有诗
名。球生而岐嶷，博学能文，举天启丁卯乡荐。初上公
车，四方贤士争求识面，名噪京师。南归适丁外艰，遂
杜门著述，益肆力古文词诗赋。服阕，再赴春官，不第。
时扬州进士郑元勋，集四方才人于影园，赋《黄牡丹》
诗，推宗伯钱谦益为之品题，悬金罍为赉。遂球南还”
过焉，即席立成十首，竟冠诸贤，一时籍甚，共呼“牡丹
状元。”既归，交游益盛。是时流寇内讧，边疆多故，有诏
令部院大臣保举经济名儒，以任方面守牧。礼部侍
郎陈子壮首举球焉，以母老不就。丙子，粤东饥，遂球
赈济之法，存活甚众。崇祯末，寇乱大起，有叛将拥
众数万，自湖南挟吉藩突至连州，省会汹汹，将有变。
球为言诸臬司方震孺，令严警备，励人心，徐以檄诃
叛将去，乱遂寝。甲申，北都陷，遂球闻变痛哭，决意致
身。陈子壮谓其可托大事，力荐之。趋金陵，将拉之偕
行，不果。乙酉，遂球始出。受官兵部职方司主事，监督
广东兵，赴赣州，城破，与弟遂珙死之。所著有《周易爻
物》当名《莲须阁诗文全集》《易史》行世。